Venus (albumi)

Venus on ruotsalaisen laulaja Zara Larssonin neljäs studioalbumi, joka julkaistiin 9. helmikuuta 2024 Sommer Housen ja Epic Recordsin kautta. "Venus" on tanssipop-albumi, jota Larsson on kuvaillut ”tunteiden vuoristoradaksi”. 
Albumilta julkaistiin neljä singleä: ”Can’t Tame Her”, ”End of Time”, ”On My Love” David Guettan kanssa ja ”You Love Who You Love”. ”Can’t Tame Her” nousi radiohitiksi Euroopassa. Albumi sai positiivisen vastaanoton, useimpien musiikkikriitikoiden kehuen meneviä kappaleita ja Larssonin laulusuorituksia.
Taustaa.
Larsson kertoi 30. joulukuuta 2022, että hänen tuleva albuminsa oli 70 prosenttisesti valmis. Hän työskenteli lauluntekijöiden ja tuottajien Casey Smithin, Rick Nowelsin ja Danjan kanssa saadakseen oikeanlaisen äänen albumille. Nowels auttoi varsinkin albumin ”perustuksen” löytämisessä. Huhtikuussa 2023 Larsson kertoi, että fanien kannattaa odottaa ”nopeatempoisia, hauskoja tanssi-kappaleita” sekä ”tunteellista tasapainotusta”. Hän kuvaili albumia ”kokoaikaiseksi tunteiden vuoristoradaksi”. Saman vuoden toukokuussa Larsson kuvaili julkaisun ”todella hauskaksi” ja tiivisti sen ”todella hyvän musiikin kokoelmaksi”.
Larsson virallisesti julkisti albumin 26. lokakuuta 2023 Instagramissa. "Venus" -albumilla laulaja ”ottaa suuremman omistajuuden” ulostulostaan. Lehdistötiedotteessa albumia kuvailtiin ”jumalattarelle sopivaksi popalbumiksi”, joka määrittää Larssonin ”oman agendan” osittain ”katsomalla taaksepäin sinne, mistä hän on tullut”. Albumiin sisältyvät singlet ”Can’t Tame Her”, ”End of Time” ja ”On My Love”.
Singlet.
”Can’ Tame Her” julkaistiin albumin ensimmäisenä singlenä musiikkivideon kanssa 26. tammikuuta 2023. Kappale nousi viiden parhaan joukkoon Ruotsissa ja kymmenen parhaan joukkoon Norjassa. Toinen single ”End of Time” julkaistiin 19. toukokuuta 2023.
”On My Love” julkaistiin albumin kolmantena singlenä 15. syyskuuta 2023. Kappale on Larssonin toinen yhteistyö David Guettan kanssa, ja se nousi kolmen parhaan joukkoon Ruotsissa. Albumin neljäs single ”You Love Who You Love” julkaistiin 19. tammikuuta 2024.
Kansikuva.
Digitaalisen ja suoratoistoversion kansikuva jäljittelee Sandro Botticellin maalausta Venuksen syntymä. Kansikuva esittää Larssonin osittain alastomana pitkillä kultaisilla hiuksilla. Kädessä hänellä on vaaleanpunainen krominen simpukka. Albumille oli alun perin suunniteltu toinen nimi ja kansikuva, joka kuvattiin helmikuussa 2023, mutta Larsson ei ollut tyytyväinen lopputulokseen. Hän päätti teettää uuden kansikuvan ilmoittamatta levy-yhtiölleen maksaen sen kuvauksen itse. Hän ennakoi, että joillakin alueilla, kuten Lähi-idässä, julkaistaisiin vaihtoehtoisia versioita kansikuvasta mahdollisen sensuurin vuoksi.
Vastaanotto.
Arvosteluja kokoavassa Metacritic -sivustolla "Venus" sai 72 pistettä sadasta seitsemän kriitikon arvion perusteella. AllMusic -sivuston Neil Yeung kuvaili albumia ”rohkeaksi” ja ”hauskaksi”, mutta silti ”hyvin henkilökohtaiseksi”. Hänen mukaansa Larsson ”laajentaa näkökulmaansa” sisällyttämällä mukaan ”entistä säihkyvämpää tanssipopia” ja ”neon-synan kiiltoa”. "Clash" -lehden Luke Winstanley totesi, että "Venus" oli ”valtavan hauska” ja ”täynnä europop-hittejä, jotka tyydyttävät uskolliset fanit”, mutta kritisoi Larssonia siitä, että hän sortui ”kaupalliseen kelpaavuuteen” albumin ”valitettavan usein toistuvissa notkahduksissa”. Hän huomautti myös, että albumi yhdistää euforisia tanssipop-hymnejä, herkkiä balladeja ja tyylikästä skandipop-tyyliä, ja vertasi sitä The Weekndin retrohenkiseen tyyliin.
"DIY" -lehdelle kirjoittamassaan arviossa Otis Robinson sanoi, että "Venus" oli ”kiteytynyt” ja ”superhauska”, ja kutsui sitä ”taidokkuuden ylelliseksi näytöksi”. Hän kuitenkin kritisoi albumia ”hieman ahtaalta tuntuvasta eri genrejen sekamelskasta – tanssista R&amp;B:hen ja balladeihin”. Robinson totesi, että vaikka albumi paikoin nojaa ”liukuhihnapoppiin”, se on ”loisteliaasti toteutettu”. "The Guardian" -lehden Michael Cragg piti albumin vauhdikkaista kappaleista, mutta kritisoi sen vakavampia ja hitaampia lauluja, kommentoiden, että Larsson onnistui paremmin säästämään ne tunteet ”suuria tanssilattiahittejä” varten. "The Skinny" -lehden Lucy Fitzgerald antoi albumille ristiriitaisen arvion. Hänen mukaansa "Venus" tuntui ”vanhentuneelta, turvautuen ylituotetun, 2010-luvun popin jäljitelmiin”. Hän myös huomautti, että Larssonin lahjat jäivät vajaalle käytölle inspiroimattomien ja epäyhtenäisten siirtymien vuoksi EDM:n, europopin ja balladien välillä.